Javier Mascherano jħabbar li se jirtira L-ex midfielder ta' Liverpool u Barcelona, Javier Mascherano, ħabbar li rtira mill-football fl-etá ta' 36 sena. Mascherano ħabbar dan waqt konferenza tal-aħbarijiet li għamel mal-club eżistenti tiegħu, Estudiantes. Huwa qal: "Qed inħabbar li se nirtira mill-football professjonali. Irrid nirringrazzja lil dan il-club li tani l-opportunitá li nispiċċa l-karriera tiegħi fl-Arġentina." Wara li ngħaqad ma' West Ham, fl-2006, huwa ffirma ma' Liverpool fis-sena ta' wara fejn dam tliet snin fejn b'kollox lagħab 94 partita. Imbagħad fl-2010, ingħaqad ma' Barcelona fejn laħaq il-massimu tal-karriera tiegħu. Hemmhekk lagħab għal tmien snin fejn rebaħ kull unur … it-Tazza tad-Dinja tal-Clubs, darbtejn iċ-Champions League, ħames darbiet il-kampjonat Spanjol u ħames darbiet it-Tazza Spanjola. Mal-Katalani b'kollox lagħab 203 partiti. Fl-2018 huwa mar jilgħab fiċ-Ċina fejn lagħab ma' Hebei China Fortune biex sena rritorna f'pajjiżu biex issieħeb ma' Estudiantes. Barra minn hekk huwa lagħab 147 partita għal pajjiżu.